Jacques Pauw kap Malema in ope briefJacques Pauw, die skrywer van The President’s Keepers, by die bekendstelling van die boek in Pretoria (9 November 2017). Foto: ANA Die skrywer en ondersoekende joernalis Jacques Pauw het Julius Malema, leier van die EFF, in ŉ ope brief aangevat nadat laasgenoemde ŉ verskoning van Pauw geëis het oor ŉ twiet. Malema het ŉ brief aan Pauw gerig en ŉ verskoning geëis nadat Pauw oor Tom Moyane getwiet het. “Why is Dali Mpofu committing hara-kiri in defending Tom Moyane? Is it because they have a common friend: tobacco-man Adriano Mazzotti. Under Moyane, Mazzotti’s R600 m tax bill disappeared. He also paid EFF registration fee in 2014 and gave Malema a loan to help pay his SARS bill,” het Pauw getwiet. Malema het hierna tydens ŉ mediakonferensie gesê hy het Pauw versoek om sy stelling dat Mazzotti sy belasting betaal het, terug te trek. “Die EFF het nog nooit ontken dat Mazzotti ons registrasiefooi in 2014 betaal het nie,” het Malema bygevoeg. Hy ontken egter dat Mazzotti vir hom geld geleen het om sy belasting te betaal. Pauw het egter teruggekap na Malema in ŉ ope brief op Facebook. “Jy is reg. Ek was verkeerd om te sê jy het ŉ lening van Mazzotti ontvang om jou belastingrekening te betaal. Jy het in werklikheid ŉ lening van R1 miljoen van Kyle Phillips, ŉ sakevennoot van Mazzotti en mededirekteur van Carnilinx (ŉ onafhanklike tabakmaatskappy), ontvang. Daar was berigte hieroor in die Sunday Times en ander koerante in 2015. Die Sunday Times het jou regsverteenwoordiger aangehaal waar hy gesê het jy het die lening by Phillips gevat nadat ŉ ander weldoener jou nie betaal het nie.” Volgens Pauw het die koerant berig dat Malema aan die Suid-Afrikaanse Inkomstediens erken het dat hy die R1 miljoen-lening van Phillips ontvang het. “Jy het nooit enige berigte ontken nie. Dit is daarom veilig om te sê dit is waar dat jy die lening van R1 miljoen van Phillips ontvang het.” Pauw het ook gesê hy sal nie om verskoning vra aan Malema nie. “Dit is irrelevant of jy die lening by Mazzotti of Phillips gekry het, want ek sal vir jou wys hulle is misdaadvennote in Carnilinx. Phillips is die direkteur wat algemene bedrywighede hanteer en Mazzotti is in beheer van korporatiewe verkope en bemarking. Albei het ŉ 16,6%-aandeel in die maatskappy. “Ek sal aan jou inligting verskaf dat jy moontlik onwetend die opbrengs van misdaad ontvang het deur die lening van Phillips te aanvaar. Dit geld ook vir die R200 000 wat Carnilinx in 2014 betaal het vir die registrasie van die EFF as politieke party. Julius Malema. Foto: Twitter “Toe ek en jy ŉ gesprek gehad het einde Oktober verlede jaar in die tyd dat my boek, The President’s Keepers, gepubliseer is, het jy Mazzotti as ŉ ‘broer’ beskryf. Ek wil jou verwys na ŉ beëdigde verklaring van 52 bladsye wat Mazzotti op 6 Mei 2014 onderteken het. Adriano Sauro Lorenzo Mazzotti het die beëdigde verklaring aan die SAID gemaak in ŉ poging om Carnilinx se belastingrekening, wat honderde miljoene rande beloop het, te vereffen. ŉ Bedrag van R600 miljoen word gereeld genoem.” Volgens Pauw word daar in die verklaring erken dat Carnilinx soms korrupte en onwettige transaksies aangegaan het, waaronder die smokkel van tabak. ŉ Deel van die beëdigde verklaring lui: “Die kontant wat ontvang is, is aangewend om die mense na wie verwys is te betaal en die balans is deur die drie van ons in gelyke verhoudings behou. Ek wys egter daarop dat ŉ aansienlike bedrag van hierdie geld deur ons drie as maatskappy-uitgawes gebruik is, vir onder meer duur middagetes, die vermaak van sakelui, politici en ander mense.” Pauw wou by Malema weet of hy bewus was daarvan dat hy moontlik geld ontvang het wat deur misdaad verkry is. Volgens Pauw het Carnilinx se belastingrekening verdwyn toe Tom Moyane in Oktober 2014 by die Inkomstediens aangestel is. “Moet jy nie die SAID, die Valke en die NVG vra waarom bogenoemde misdade nie ten volle ondersoek en vervolg is nie aangesien jy so ŉ uitgesproke teenstander van korrupsie is? Mazzotti en die ander direkteure was bereid om skuldig te pleit aan oortredings van artikel 112 van die Strafproseswet. Hoekom is dit nooit gedoen nie? Wie beskerm Mazzotti, Phillips en die ander direkteure?” Pauw sluit die brief af deur vir Malema te sê Mazzotti en Phillips is nie “koorseuns” nie en dat Malema daarvan bewus moet wees. “Jy moet weet dat Mazzotti met onsmaaklike karakters meng. Weet jy dat die apartheidsmoordenaar Craig Williamson een van sy sakevennote was? En dat daar foto’s is van jou en Mazzotti in die teenwoordigheid van die selferkende moordenaar en bendelid Mikey Schultz?”